Document ID: 32005D0003

ΑΠΌΦΑΣΗ ΤΗΣ ΕΠΙΤΡΟΠΉΣ
της 3ης Ιανουαρίου 2005
για την αποδοχή ανάληψης υποχρέωσης που προτάθηκε σχετικά με την έρευνα κατά της καταστρατήγησης σε ό,τι αφορά μέτρα αντιντάμπινγκ που επιβλήθηκαν με τον κανονισμό (ΕΚ) αριθ. 769/2002 του Συμβουλίου, στις εισαγωγές κουμαρίνης καταγωγής Λαϊκής Δημοκρατίας της Κίνας, με τις εισαγωγές κουμαρίνης που αποστέλλονται από την Ινδία ή την Ταϊλάνδη, είτε δηλώνονται ως καταγωγής Ινδίας ή Ταϊλάνδης είτε όχι
(2005/3/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) (εφεξής «ο βασικός κανονισμός»), και ιδίως το άρθρο 8,
Κατόπιν διαβουλεύσεων με τη συμβουλευτική επιτροπή,
Εκτιμώντας τα ακόλουθα:
Α. ΔΙΑΔΙΚΑΣΙΑ
(1)
Μετά από επανεξέταση ενόψει της λήξης ισχύος των μέτρων, το Συμβούλιο επέβαλε, με τον κανονισμό (ΕΚ) αριθ. 769/2002 (2) (εφεξής «ο αρχικός κανονισμός»), οριστικό δασμό αντιντάμπινγκ ύψους 3 479 ευρώ ανά τόνο, στις εισαγωγές κουμαρίνης, που υπάγεται στον κωδικό ΣΟ ex 2932 21 00, καταγωγής Λαϊκής Δημοκρατίας της Κίνας (εφεξής «ΛΔΚ»).
(2)
Στις 24 Φεβρουαρίου 2004, η Επιτροπή έλαβε, σύμφωνα με το άρθρο 13 παράγραφος 3 του βασικού κανονισμού, αίτηση για την έναρξη έρευνας σχετικά με τους ισχυρισμούς περί καταστρατηγήσεως των μέτρων αντιντάμπινγκ που είχαν επιβληθεί στις εισαγωγές κουμαρίνης καταγωγής ΛΔΚ (εφεξής «η αίτηση»). Η αίτηση υποβλήθηκε από το ευρωπαϊκό συμβούλιο ομοσπονδιών χημικών βιομηχανιών (European Chemical Industry Council - CEFIC) (εφεξής «ο αιτών») για λογαριασμό του μοναδικού παραγωγού στην Κοινότητα. Η αίτηση περιείχε επαρκή αποδεικτικά, εκ πρώτης όψεως, στοιχεία που δικαιολογούν την έναρξη έρευνας.
(3)
Η Επιτροπή άρχισε έρευνα με τον κανονισμό (ΕΚ) αριθ. 661/2004 (3) (εφεξής «ο κανονισμός για την έναρξη της έρευνας») για την κατά τους ισχυρισμούς καταστρατήγηση των μέτρων αντιντάμπινγκ που επιβλήθηκαν στις εισαγωγές κουμαρίνης καταγωγής ΛΔΚ, με τις εισαγωγές κουμαρίνης που αποστέλλονται από την Ινδία ή την Ταϊλάνδη, είτε δηλώνονται ως καταγωγής Ινδίας ή Ταϊλάνδης είτε όχι
(4)
Ως αποτέλεσμα της έρευνας το Συμβούλιο, με τον κανονισμό (ΕΚ) αριθ. 2272/2004 (4), επέκτεινε το δασμό αντιντάμπινγκ που επιβλήθηκε στις εισαγωγές κουμαρίνης καταγωγής Λαϊκής Δημοκρατίας της Κίνας, στις εισαγωγές κουμαρίνης που αποστέλλονται από την Ινδία ή την Ταϊλάνδη, είτε δηλώνονται ως καταγωγής Ινδίας ή Ταϊλάνδης είτε όχι
Β. ΑΝΑΛΗΨΗ ΥΠΟΧΡΕΩΣΗΣ
(5)
Η Atlas Fine Chemicals Pvt. Ltd, συνεργαζόμενος παραγωγός-εξαγωγέας στην Ινδία, πρότεινε την ανάληψη υποχρέωσης σύμφωνα με το άρθρο 8 παράγραφος 1 του βασικού κανονισμού. Στο πλαίσιο αυτής της ανάληψης υποχρέωσης, ο παραγωγός-εξαγωγέας πρότεινε την πώληση, στην Κοινότητα, κουμαρίνης που πράγματι παράγει στην Ινδία μέχρις ενός ποσοτικού ανώτατου ορίου που αντιστοιχεί στην ποσότητα κουμαρίνης, που πράγματι παράγεται στην Ινδία και πωλείται στη Κοινότητα κατά τη περίοδο μεταξύ 1ης Απριλίου 2003 και 31ης Μαρτίου 2004.
(6)
Επίσης, η εταιρεία θα υποβάλλει τακτικά στην Επιτροπή λεπτομερή στοιχεία σχετικά με τις εξαγωγές της στην Κοινότητα και, επομένως, η Επιτροπή θα είναι σε θέση να παρακολουθεί αποτελεσματικά την ανάληψη υποχρέωσης. Επιπλέον, η διάρθρωση των πωλήσεων της συγκεκριμένης εταιρείας είναι τέτοια, ώστε η Επιτροπή θεωρεί ότι είναι περιορισμένος ο κίνδυνος παραβίασης των αναλήψεων υποχρεώσεων που συμφωνήθηκαν.
(7)
Με την προτεινόμενη ανάληψη υποχρέωσης διασφαλίζεται ότι μόνον η κουμαρίνη που πράγματι παράγεται στην Ινδία θα εξάγεται στην Κοινότητα. Ενόψει των ανωτέρω, θεωρείται ότι η ανάληψη υποχρέωσης εμποδίζει την καταστρατήγηση και επομένως είναι αποδεκτή.
(8)
Για να μπορέσει η Επιτροπή να παρακολουθεί αποτελεσματικά τη συμμόρφωση κάθε εταιρείας προς τις αναλήψεις υποχρεώσεων, όταν υποβάλλεται στις αρμόδιες τελωνειακές αρχές αίτηση θέσης σε ελεύθερη κυκλοφορία σύμφωνα με την ανάληψη υποχρέωσης, η απαλλαγή από το δασμό υπόκειται στην προσκόμιση εμπορικού τιμολογίου, το οποίο θα περιλαμβάνει τουλάχιστον τα στοιχεία που απαριθμούνται στο παράρτημα του κανονισμού (ΕΚ) αριθ. 2272/2004. Αυτά τα στοιχεία είναι επίσης αναγκαία για να επιτρέπουν στις τελωνειακές αρχές να επαληθεύουν με ικανοποιητική ακρίβεια ότι οι αποστολές αντιστοιχούν στα εμπορικά έγγραφα. Στην περίπτωση που δεν προσκομίζεται το έγγραφο αυτό ή δεν αντιστοιχεί στο προϊόν που παρουσιάζεται στο τελωνείο, καταβάλλεται ο ανάλογος δασμός αντιντάμπινγκ.
(9)
Στην περίπτωση παραβίασης ή ανάκλησης της ανάληψης υποχρέωσης, μπορεί να επιβληθεί δασμός αντιντάμπινγκ, δυνάμει του άρθρου 8 παράγραφοι 9 και 10 του βασικού κανονισμού,
ΑΠΟΦΑΣΙΖΕΙ:
Άρθρο 1
Η ανάληψη υποχρέωσης που προτάθηκε από τον παραγωγό που αναφέρεται στη συνέχεια, σχετικά με την έρευνα για την κατά τους ισχυρισμούς καταστρατήγηση των μέτρων αντιντάμπινγκ στις εισαγωγές κουμαρίνης καταγωγής Λαϊκής Δημοκρατίας της Κίνας, με τις εισαγωγές κουμαρίνης που αποστέλλονται από την Ινδία ή την Ταϊλάνδη, γίνεται αποδεκτή.
Χώρα
Εταιρεία
Πρόσθετος κωδικός Taric
Ινδία
Atlas Fine Chemicals Pvt Ltd,
Debhanu Mansion,
Nasik-Pune Highway,
Nasik Road,
MS 422 101, India
A579
Άρθρο 2
Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Βρυξέλλες, 3 Ιανουαρίου 2005.

Labels: 1
3
4
18